text: Bien avez entendu comment
   PageV01P195
   Crompars malicieusement
   Clarmondine o lui enporta,
   Qui maint grant cri le jour geta
   Quant ele fu aperceüe
   Qu'ele ert traye et deceüe.
   Lors commença à regreter
   Cléomadès, et à plorer.
   Derriers li regardoit souvent
   Et huchoit moult piteusement :
   "Cléomadès ! Cléomadès !
   Amis douz et courtois et nés,
   Sages et preus et entendans,
   Et plus k'autres biaus et plaisans !
   Amis, pourquoi fui onques née,
   Quant si tost fui de vous sevrée?
   Sevrée en sui je voirement,
   Car morir me couvient briement.
   Si fine amour, qui si pou dure,
   Naist de destinée trop dure.
   Onques amour si afinée
   Ne fu qui si tost fust finée.
   Hé ! las ! com ci a dure fin,
   Quant je l'aim tant de très cuer fin.
   Lasse ! dolente que m'avint,
   Quant cis dyables sor moi vint
   Qui mon seigneur et mon ami
   A ainsi faitement tray
   Et moi morte, sans eschaper !"
  